दो. खत्म हो इंतज़ार , आ जाये प्रलय ----------------------- कभी ऐसा हो कि आसमान को नींद आ जाये , एक-एक को लेकर धरती बेहोश हो जाये और पूरा मोहल्ला सुनसान हो जाये । हरेक कोने से , शांत सी डरावनी आवाज़ , सुर मिलाकर गाती रहे । वहाँ मैं अकेला , भटकता रहूँ , हर तरफ़ जैसे किसी को ढूंढने को ही जिन्दा बचा हूँ । टकराता रहूँ , दीवालों , मकानों और हरचीज़ से किसी से टकराने की आस में और हर एक चोट भुलाता रहूँ । फिर टकरा जाऊं उससे , जिसके लिये , "ये प्रलय" मिलन का एक मौसम बन आया हो , वो तुम रहो जो जाग रही हो , भटक रही हो ,किसी की आस में बिल्कुल मेरी तरह । मिलते ही , जल जाये वो चाँद भी ओढ़ ले वो बादलों का चादर , छा जाये , अँधेरा जिसमें , बस मैं दिखूँ और तुम दिखो । हर ओर , डरावनी आवाज़ की जगह , मेरा इंतज़ार , मेरा प्रेम गुनगुनाने लगे , जिसे सिर्फ तुम सुन सको । हम भूल जाएं सबकुछ , और प्रलय होता रहे हमारे चारों ओर , धरती के साथ हर एक जीव बेहोश रहे , सूरज फिर उगे नहीं और चाँद छुपा ही रहे , बस मैं रहूँ , तुम रहो और सर्वस्व रहे हमारा ।